CELEX: 32020R2156
Language: lt
Date: 2020-10-14 00:00:00
Title: Komisijos įgyvendinimo reglamentas (ES) 2020/2156 2020 m. spalio 14 d. kuriuo detalizuojami neprivalomos bendros Sąjungos pastatų pažangiojo parengtumo vertinimo sistemos veiksmingo įgyvendinimo techniniai aspektai (Tekstas svarbus EEE)

2020 12 21   
               
               
                  LT
               
               
                  Europos Sąjungos oficialusis leidinys
               
               
                  L 431/25
               
            
         KOMISIJOS ĮGYVENDINIMO REGLAMENTAS (ES) 2020/2156
         2020 m. spalio 14 d.
         kuriuo detalizuojami neprivalomos bendros Sąjungos pastatų pažangiojo parengtumo vertinimo sistemos veiksmingo įgyvendinimo techniniai aspektai
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2010 m. gegužės 19 d. Europos Parlamento ir Tarybos direktyvą 2010/31/ES dėl pastatų energinio naudingumo (1), ypač į jos 8 straipsnio 11 dalį,
         kadangi:
         
                     (1)
                  
                  
                     Komisijos deleguotuoju reglamentu (ES) 2020/2155 (2) nustatoma neprivaloma bendra Sąjungos pastatų pažangiojo parengtumo vertinimo sistema, tai yra pažangiojo parengtumo rodiklio apibrėžtis ir bendra jo apskaičiavimo metodika;
                  
               
                     (2)
                  
                  
                     ta sistema valstybėms narėms neprivaloma. Valstybės narės, nusprendusios taikyti bendrą sistemą, turėtų ją įgyvendinti vadovaudamosi šiuo reglamentu ir Deleguotuoju reglamentu (ES) 2020/2155;
                  
               
                     (3)
                  
                  
                     tos neprivalomos bendros Sąjungos sistemos veiksmingo įgyvendinimo techniniai aspektai turi būti detaliai išdėstyti įgyvendinimo akte;
                  
               
                     (4)
                  
                  
                     pastatų ir pastatų vienetų pažangiojo parengtumo vertinimą pagal pažangiojo parengtumo rodiklio sistemą pažangiojo parengtumo rodiklio sertifikatui išduoti turėtų atlikti kvalifikuoti arba akredituoti ekspertai, dirbantys savarankiškai arba įdarbinti viešosiose įstaigose ar privačiose įmonėse;
                  
               
                     (5)
                  
                  
                     kai valstybės narės mano, kad tai tikslinga, ekspertus, akredituotus pagal Direktyvą 2010/31/ES sertifikuoti pastatų energinį naudingumą, tikrinti šildymo, oro kondicionavimo ir kombinuotąsias šildymo arba oro kondicionavimo ir vėdinimo sistemas ir pagal Europos Parlamento ir Tarybos direktyvą 2012/27/ES (3) atlikti energijos auditus, turėtų būti leidžiama laikyti kompetentingais vertinti ir pastatų ar pastatų vienetų pažangųjį parengtumą;
                  
               
                     (6)
                  
                  
                     valstybėms narėms, nusprendusioms įgyvendinti pažangiojo parengtumo rodiklio sistemą, turėtų būti leidžiama įgyvendinti bandomąjį etapą remiantis šiame reglamente pateikta išsamia informacija. Tokiame bandomajame etape teisės aktų priimti nereikia, nebent valstybė narė mano, kad nacionalinėmis aplinkybėmis tokie teisės aktai būtini. Bandomuoju etapu turėtų būti leidžiama rinkti grįžtamąją informaciją, kad būtų galima patikslinti sistemos įgyvendinimo aspektus ir pasirengti šio reglamento ir Reglamento (ES) 2020/2155 peržiūrai;
                  
               
                     (7)
                  
                  
                     pažangiojo parengtumo rodiklio sistemos įgyvendinimas turėtų suteikti galimybę pastatų arba pastatų vienetų savininkams ar kitiems su pastatu ar pastato vienetu susijusiems suinteresuotiesiems subjektams, kaip antai infrastruktūros valdytojams, įvertinti savo pastatų arba pastatų vienetų pažangųjį parengtumą. Tačiau pažangiojo parengtumo rodiklio sertifikatas turėtų būti išduodamas tik remiantis kvalifikuoto arba akredituoto eksperto atliktu vertinimu;
                  
               
                     (8)
                  
                  
                     šiame reglamente nustatytos priemonės atitinka Direktyvos 2010/31/ES 26 straipsnyje nurodyto komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Dalykas ir taikymo sritis
            Šiame reglamente nustatomi neprivalomos bendros Sąjungos pastatų pažangiojo parengtumo vertinimo sistemos, nustatytos Deleguotajame reglamente (ES) 2020/2155, veiksmingo įgyvendinimo techniniai aspektai.
         
         
            2 straipsnis
            Apibrėžtys
            Šiame reglamente vartojamų terminų apibrėžtys pateiktos Deleguotajame reglamente (ES) 2020/2155.
            Be to, vartojamas šis terminas:
            pažangiojo parengtumo rodiklio aspektai – neprivalomos bendros Sąjungos pastatų pažangiojo parengtumo vertinimo sistemos, nustatytos Deleguotuoju reglamentu (ES) 2020/2155, veiksmingo įgyvendinimo techniniai aspektai.
         
         
            3 straipsnis
            Pažangiojo parengtumo rodiklio ekspertų akreditavimas ir kvalifikacija
            
               1.   Jei valstybės narės nusprendžia įgyvendinti pažangiojo parengtumo rodiklio sistemą, jos gali nuspręsti, kad ekspertai, pagal Direktyvą 2010/31/ES akredituoti arba kvalifikuoti išduoti energinio naudingumo sertifikatus arba tikrinti šildymo, oro kondicionavimo, kombinuotas šildymo arba oro kondicionavimo ir vėdinimo sistemas arba pagal Direktyvą 2012/27/ES atlikti energijos auditus, yra kompetentingi išduoti ir pažangiojo parengtumo rodiklio sertifikatus. Tuo atveju valstybės narės gali nuspręsti nustatyti papildomus reikalavimus, visų pirma susijusius su mokymu, kuriuos tie ekspertai turi atitikti, kad galėtų išduoti pažangiojo parengtumo rodiklio sertifikatus.
            
            
               2.   Informaciją apie ekspertų, atsakingų už pažangiojo parengtumo vertinimą, kvalifikaciją valstybės narės skelbia viešai.
            
            
               3.   Kai tinkama, valstybės narės gali viešai skelbti reguliariai atnaujinamus kvalifikuotų arba akredituotų ekspertų sąrašus arba reguliariai atnaujinamus akredituotų įmonių, siūlančių tokių ekspertų paslaugas, sąrašus. Tuo tikslu valstybės narės gali naudoti tas pačias priemones, kaip ir energinio naudingumo sertifikavimą ir sistemų tikrinimą atliekantiems ekspertams pagal Direktyvos 2010/31/ES 17 straipsnį.
            
         
         
            4 straipsnis
            Pažangiojo parengtumo rodiklio sertifikato išdavimas ir naudojimo sąlygos
            
               1.   Bet kuris ekonominės veiklos vykdytojas gali prašyti 3 straipsnyje nurodytų ekspertų atlikti tam tikro pastato arba pastato vieneto pažangiojo parengtumo rodiklio vertinimą ir išduoti sertifikatą.
            
            
               2.   Ekspertas patikrina informacijos, surinktos pastato arba pastato vieneto pažangiajam parengtumui įvertinti ir pažangiojo parengtumo rodiklio sertifikatui išduoti, patikimumą.
            
            
               3.   Kai aktualu, ekspertas, vertindamas pastato arba pastato vieneto pažangųjį parengtumą, gali atsižvelgti į kitus regioninius ar nacionalinius rodiklius ir susijusius vertinimo metodus.
            
            
               4.   Pažangiojo parengtumo rodiklio sertifikatas išduodamas tik remiantis kvalifikuoto arba akredituoto eksperto atliktu vertinimu.
            
            
               5.   Į pažangiojo parengtumo rodiklio sertifikatą įtraukiami Deleguotojo reglamento (ES) 2020/2155 IX priede išvardyti elementai.
            
            
               6.   Pažangiojo parengtumo rodiklio sertifikato galiojimo laikotarpis yra ne ilgesnis kaip 10 metų. Tačiau, kai atliekamas pastato arba pastato vieneto reikšmingas pakeitimas, kuris paveiktų pradinį pažangiojo parengtumo vertinimą, rekomenduojama pasirūpinti nauju sertifikatu.
            
         
         
            5 straipsnis
            Susiejimas su energinio naudingumo sertifikavimo ir tikrinimo sistemomis
            
               1.   Valstybės narės, kurios nusprendžia įgyvendinti pažangiojo parengtumo rodiklio sistemą, gali pažangiojo parengtumo rodiklio sertifikato išdavimą susieti su savo energinio naudingumo sertifikavimo arba šildymo, oro kondicionavimo ir kombinuotų šildymo arba oro kondicionavimo ir vėdinimo sistemų tikrinimo pagal Direktyvą 2010/31/ES sistemomis arba su energijos auditų pagal Direktyvą 2012/27/ES sistema.
            
            
               2.   Valstybės narės gali nuspręsti, kad susiejimas su tomis sistemomis yra privalomas – tuo atveju pažangiojo parengtumo rodiklio sertifikatas išduodamas kiekvieną kartą, kai turi būti išduotas energinio naudingumo sertifikatas arba kai turi būti atliktas patikrinimas arba auditas, arba kad susiejimas yra savanoriškas – tokiu atveju pažangiojo parengtumo rodiklio sertifikatas išduodamas tik ekonominės veiklos vykdytojo prašymu.
            
            
               3.   Kai valstybės narės nusprendžia susieti pažangiojo parengtumo rodiklio sistemą su savo energinio naudingumo sertifikavimo, sistemų tikrinimo arba energijos audito sistema, jos gali remtis jau įdiegta tos sistemos nepriklausomos kontrolės sistema.
            
         
         
            6 straipsnis
            Savarankiškas vertinimas
            
               1.   Iki 2021 m. balandžio 1 d. Komisija savo svetainėje pateikia sistemą, kuria naudodamiesi pastatų savininkai, naudotojai ir kiti suinteresuotieji subjektai galėtų įvertinti pastato arba pastato vieneto pažangųjį parengtumą. Valstybės narės šią sistemą gali pritaikyti arba papildyti, kad ją būtų galima naudoti atsižvelgiant į nacionalines aplinkybes.
            
            
               2.   Kai pastato arba pastato vieneto pažangųjį parengtumą vertina pastatų savininkai, naudotojai ar kiti suinteresuotieji subjektai be eksperto įsikišimo, pažangiojo parengtumo rodiklio sertifikatas negali būti išduodamas.
            
         
         
            7 straipsnis
            Pažangiojo parengtumo rodiklio sistemos stebėsena ir propagavimas
            
               1.   Jei valstybės narės nusprendžia įgyvendinti pažangiojo parengtumo rodiklio sistemą, atitinkamos valstybės narės ar valstybių narių teritorijoje veikiantys ekspertai duomenis apie savo išduotus pažangiojo parengtumo rodiklio sertifikatus pagal šio reglamento priedą pateikia atitinkamų valstybių narių nacionalinėms arba, kai taikoma, regioninėms institucijoms.
            
            
               2.   Valstybės narės, nusprendusios įgyvendinti pažangiojo parengtumo rodiklio sistemą, Komisijai kasmet praneša savo teritorijoje išduotų pažangiojo parengtumo rodiklio sertifikatų skaičių ir atitinkamus statistinius duomenis, nurodytus šio reglamento priede.
            
            
               3.   Komisija, remdamasi konsultacijomis su valstybėmis narėmis, ekspertais ir suinteresuotaisiais subjektais ir ekspertų pateiktais duomenimis, stebi, kaip pažangiojo parengtumo rodiklio sistema įsisavinama rinkoje.
            
            
               4.   Valstybės narės, nusprendusios įgyvendinti pažangiojo parengtumo rodiklio sistemą, gali nustatyti papildomas priemones, kuriomis būtų skatinama labiau ja naudotis. Tokios priemonės gali būti nustatytos ir apie jas gali būti pranešama įgyvendinant ilgalaikes renovacijos strategijas, kurių reikalaujama pagal Direktyvos 2010/31/ES 2a straipsnį.
            
         
         
            8 straipsnis
            Pažangiojo parengtumo rodiklio sistemos bandymas
            
               1.   Valstybės narės gali įgyvendinti neįpareigojamąjį pažangiojo parengtumo rodiklio sistemos bandymo etapą nacionaliniu lygmeniu.
            
            
               2.   Nacionalinis bandymo etapas gali būti pradėtas nuo šio reglamento įsigaliojimo dienos.
            
            
               3.   Valstybės narės, vykdančios nacionalinį bandymo etapą, Komisijai pateikia susijusios grįžtamosios informacijos ataskaitą per 6 mėnesius nuo bandomojo etapo pabaigos.
            
            
               4.   Visą nacionalinio bandomojo etapo tvarką nustato valstybės narės. Ta tvarka apima šiuos dalykus, jais neapsiribojant: trukmę, skirstymą į etapus, tikslinius pastatų tipus ir geografines zonas, bandomus pažangiojo parengtumo rodiklio sistemos aspektus, grįžtamosios informacijos rinkimo tvarką, pažangiojo parengtumo rodiklio vertinimą atliekančių ekspertų pasirinkimo kriterijus, sprendimą, ar bandomajame etape įgyvendinama nepriklausomos kontrolės sistema, sprendimą, ar bandomuoju etapu išduodami ir ekonominės veiklos vykdytojams pateikiami sertifikatai, ir, kai tinkama, bandymo etapą valdančios trečiosios šalies paskyrimą.
            
            
               5.   Nacionalinių bandymo etapų pabaigoje valstybės narės įvertina rezultatus ir nusprendžia, ar įgyvendins pažangiojo parengtumo rodiklio sistemą.
            
            
               6.   Valstybės narės, ketinančios vykdyti nacionalinį bandymo etapą, prieš jį pradėdamos, apie tai praneša Komisijai ir nurodo numatomą taikyti tvarką.
            
            
               7.   Komisija remia valstybes nares, nacionaliniu lygmeniu vykdančias pažangiojo parengtumo rodiklio bandomąjį etapą, pateikdama šio reglamento 6 straipsnyje nurodytą sistemą ir skatindama keistis informacija ir dalytis gerąja patirtimi.
            
            
               8.   Komisija, konsultuodamasi su valstybėmis narėmis, stebi, kaip vyksta pažangiojo parengtumo rodiklio sistemos bandymo etapai.
            
            
               9.   Valstybės narės, nusprendusios vykdyti bandymo etapą, į savo ataskaitą Komisijai gali įtraukti savo nacionalinių ekspertų surinktų duomenų analizę arba vertinimą. Į tokias nacionalines analizes ar vertinimus Komisija atsižvelgia toliau tobulindama pažangiojo parengtumo rodiklį ir susijusią metodiką.
            
         
         
            9 straipsnis
            Peržiūra
            Komisija iki 2026 m. sausio 1 d. prireikus gali peržiūrėti šį reglamentą, atsižvelgdama į jo taikymo patirtį ir padarytą pažangą.
         
         
            10 straipsnis
            Įsigaliojimas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. spalio 14 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 153, 2010 6 18, p. 13.
         
            (2)  2020 m. spalio 14 d. Komisijos deleguotasis reglamentas (ES) 2020/2155, kuriuo nustatant neprivalomą bendrą Europos Sąjungos pastatų pažangiojo parengtumo vertinimo sistemą papildoma Europos Parlamento ir Tarybos direktyva 2010/31/ES (žr. šio Oficialiojo leidinio p. 9).
         
            (3)  2012 m. spalio 25 d. Europos Parlamento ir Tarybos direktyva 2012/27/ES dėl energijos vartojimo efektyvumo, kuria iš dalies keičiamos direktyvos 2009/125/EB ir 2010/30/ES bei kuria panaikinamos direktyvos 2004/8/EB ir 2006/32/EB (OL L 315, 2012 11 14, p. 1)
      
      
         
            PRIEDAS
            
               Pažangiojo parengtumo rodiklio sistemos įgyvendinimo stebėsena
            
            
               1.   
               Ekspertai nacionalinėms arba, kai tinkama, regioninėms institucijoms pateikia šių kategorijų kiekvieno išduoto sertifikato duomenis, jei jie yra:
               
                           a)
                        
                        
                           pastato arba pastato vieneto tipas;
                        
                     
                           b)
                        
                        
                           bendras naudingasis pastato arba pastato vieneto patalpų plotas;
                        
                     
                           c)
                        
                        
                           pažangiojo parengtumo klasė;
                        
                     
                           d)
                        
                        
                           bendras pažangiojo parengtumo balas;
                        
                     
                           e)
                        
                        
                           trijų pagrindinių pažangiojo parengtumo funkcijų, nurodytų Direktyvos 2010/31/ES IA priede ir Deleguotajame reglamente (ES) 2020/2155, pažangiojo parengtumo balai;
                        
                     
                           f)
                        
                        
                           pažangiojo parengtumo balai pagal Deleguotojo reglamento (ES) 2020/2155 II priede nustatytus pažangiojo parengtumo rodiklio poveikio kriterijus.
                        
                     
            
               2.   
               
                  Valstybės narės gali pasirinkti veiksmingiausią tų duomenų rinkimo būdą. Jos gali remtis savo energinio naudingumo sertifikatų duomenų baze, jei tokia bazė yra.
               
            
            
               3.   
               Valstybės narės kasmet teikia Komisijai pagal 1 punkto reikalavimus surinktų duomenų ataskaitas. Į metinę ataskaitą Komisijai įtraukiami, kai turimi, bent šie duomenys:
               
                           a)
                        
                        
                           bendras išduotų pažangiojo parengtumo rodiklio sertifikatų skaičius, bendras pažangiojo parengtumo klasių pasiskirstymas remiantis Deleguotojo reglamento (ES) 2020/2155 VIII priedu ir statistiniai pastatų ir pastatų vienetų, kurių pažangiojo parengtumo rodiklio sertifikatai buvo išduoti, energinio naudingumo duomenys;
                        
                     
                           b)
                        
                        
                           statistiniai pastatų, kurių pažangiojo parengtumo rodiklio sertifikatai buvo išduoti ataskaitiniais metais, duomenys, įskaitant dalį, kurią sudaro sertifikatai:
                           
                                       1.
                                    
                                    
                                       gyvenamųjų ir negyvenamųjų pastatų;
                                    
                                 
                                       2.
                                    
                                    
                                       vienbučių gyvenamųjų pastatų;
                                    
                                 
                                       3.
                                    
                                    
                                       daugiabučių gyvenamųjų pastatų;
                                    
                                 
                                       4.
                                    
                                    
                                       negyvenamųjų pastatų, kurių bendras naudingasis patalpų plotas ne didesnis kaip 1 000 m2;
                                    
                                 
                                       5.
                                    
                                    
                                       negyvenamųjų pastatų, kurių bendras naudingasis patalpų plotas didesnis kaip 1 000 m2.
                                    
                                 
                     
                           c)
                        
                        
                           Pažangiojo parengtumo klasių pasiskirstymas remiantis Deleguotojo reglamento (ES) 2020/2155 VIII priedu kiekvienoje iš šių pastatų kategorijų:
                           
                                       1.
                                    
                                    
                                       vienbučių gyvenamųjų pastatų;
                                    
                                 
                                       2.
                                    
                                    
                                       daugiabučių gyvenamųjų pastatų;
                                    
                                 
                                       3.
                                    
                                    
                                       negyvenamųjų pastatų, kurių bendras naudingasis patalpų plotas ne didesnis kaip 1 000 m2;
                                    
                                 
                                       4.
                                    
                                    
                                       negyvenamųjų pastatų, kurių bendras naudingasis patalpų plotas didesnis kaip 1 000 m2.
                                    
                                 
                     
            
               4.   
               
                  Jei įmanoma remiantis turimais duomenimis, valstybės narės gali pateikti išsamesnius statistinius duomenis pagal pastatų tipus, kaip antai švietimo įstaigų pastatų, sveikatos priežiūros įstaigų pastatų ar paveldo pastatų.